Natten til torsdag måtte et sommerhus på Tulipanvej på Slettestrand i Fjerritslev lade livet. Nordjyllands Beredskab og politi fik alarmen klokken 01:15. Meldingen kom først som naturbrand på kystvejen, men undervejs blev den ændret til, at der var gået ild i et sommerhus på Tulipanvej. - Jeg kaldte et ekstra slukningstog ud fra Brovst, fordi jeg ved, at alle sommerhuse er med stråtage derude og står meget tæt, siger indsatsleder ved Nordjyllandsberedskab i Jammerbugt Kommune, Ole Leonhard. Der var dog ingen fare for yderlig spredning af flammerne, så beredskabet fra Brovst kunne hurtigt tage hjem igen. Beredskabet fandt ingen tegn på beboelse i sommerhuset, og Nordjyllands Politi skal nu i gang med at undersøge, hvad der kan have startet branden. - Sommerhuset var hverken beboet eller udlejet. Nu skal vi i gang med at lave en brandundersøgelse, og så håber vi, vi kan finde en plausibel brandårsag, siger vagtchef ved Nordjyllands Politi, Heine Hansen.

Opsummering:
Et ubeboet sommerhus på Slettestrand i Fjerritslev gik natten til torsdag op i flammer.